送富朝奉還闕
作者：楊時
朝代：宋

paragraphs: 君不見慶曆承平道如砥，馳車八荒同一軌。
虜人鴟張怒螳臂，百萬雲屯若封豕。
又不見朔方橫流漲天起，腐麥蛾飛木生耳。
扶携道路雜老幼，操瓢溝中半爲鬼。
關河日夜刁斗驚，嫚書乘駟來渝平。
兵間持節得英傑，談笑坐使羈長纓。
青社環城萬區屋，發廩分曹具饘粥。
饑羸枯頰陡生光，叢塚不聞新鬼哭。
臧孫有後天匪親，閭門容車何足論。
朅來濉上見猶子，雄姿宛有典型存。
驊騮已渡渥洼水，朝燕暮越應千里。
行看玉勒駕鑾輿，濯足瑶池從此始。